VEGA og Ideal Bar Live præsenterer **Schultz And Forever rumsterer op i Ideal Bar**

*Det er under et år siden, 18-årige Jonathan Schultz udgav debut-ep’en* Odd Stories *(2011), og lige siden har den danske singer/songwriter rumsteret lydhørigt i den danske musikundergrund. Den 1. november spiller han i Ideal Bar Live.*

**Tager chancer med sikker stemme**

Trods sin unge alder har Jonathan Schultz alias [Schultz And Forever](http://www.facebook.com/SchultzAndForever.official) et godt greb om sine virkemidler i form af sans for vokalharmonier, den dragende stemme og fingerspils-talentet på guitaren. Schultz’ arbejde blev blandt andet belønnet, da hans første single ”[Falling](http://www.youtube.com/watch?v=JzZluf7KnFE)” røg direkte ind som nummer ét på Det Elektriske Barometer og blev dér i flere uger.

**Frisk pust i genren**

Schultz And Forever leger med stemmen og strengene og tager gerne chancer med fraseringer og falsetter. Og det virker. Singer/songwriteren formår at lyde som et nyt blad i vinden på den danske folk-scene.   
  
**Kan også gøres med band**

På indspilningerne udgør Jonathan selv Schultz And Forever, men live har han samlet et band omkring sig, som bl.a. spillede sammen med ham på SPOT Festivalen i år. Set-up’et understreger de folkede, syrede og poppede sanges potentialer og slår fast, at vi her har med en kunstner at gøre, som vi bestemt kommer til at høre mere til.

**Support: Young Dinosaur**

Ligesom Schultz And Forever spillede den unge indie-gruppe Young Dinosaur på SPOT Festivalen 2012. Kvintetten blander fængende popmelodier med indie-riffs og iørefaldende trommerier. Det er der blandt andet kommet en fin indiepop-perle,”Our Dreams”, ud af, som man finder på både [YouTube](http://www.youtube.com/watch?v=FOW-5V3Yd74) og som live-session på [Vimeo](http://vimeo.com/41103943).

**En musikalsk proces**  
Både band og medlemmer er forholdsvise unge – før SPOT havde drengene kun spillet 3-4 koncerterne i den nuværende konstellation. De har dog fået råd og støtte fra Figurines’ Jens Ramon, der har hjulpet gruppen gennem både deres kreative proces og deres udvikling som band.

**Fakta om koncerten**  
Schultz And Forever (DK) + support Young Dinosaur (DK)  
Torsdag den 1. november kl. 20.00  
Ideal Bar, Enghavevej 40, 1674 Kbh. V  
80 kr. + gebyr (inkl. en gratis koncertøl)  
Forsalg via VEGAs hjemmeside, BilletNET og på posthuse  
Læs mere på http://vega.dk/arrangementer/preview-8374.html

*For yderligere oplysninger kontakt venligst*Lærke Palm  
Kommunikationsmedarbejder, VEGA

[lp@vega.dk](mailto:lp@vega.dk) - 3326 0958